Krieket | PNHS
PNHS se krieketakademie slaan jou vir 'n ses vanuit gevestigde waardes en krieketetiket.
Dit was 'n jaar met baie onsekerheid weens die COVID pandemie en groot onsekerheid het geheers of ons wel hierdie jaar sou krieket speel. Dit was met groot verligting toe ons op 7 Augustus van die Departement van Basiese Onderwys verneem dat ons nie-kontak sport mag begin beoefen.
Dit was aanvanklik 'n geskarrel om proewe te reël en die spelers gereed te kry vir die onderskeie ligas. Ek wil graag vir Itumeleng Moseki, hoofafrigter 1ste Span, Gregory van Aswegen en Mornè Pienaar 0/14, Gehan Snyder en Dehan Martin 0/15, en Ruan Marais, 2e Span bedank vir hul insette en lang ure in die son.
Soos sedert 2015, ding ons weer mee in Northerns Cricket se B-liga wat naas die A1 en A2 ligas die derde sterkste liga is by Northerns.
Ons 0/14 span wen 3 uit 5 wedstryde
Ons 0/15 wen 3 uit 6 wedstryde
Ons 2e span kon ongelukkig nie 'n wedstryd wen en kon in slegs een wedstryd teen AHS –F punte deel. Die wedstryd kon nie voltooi word nie en is afgelas na die weer nie wou saamspeel nie.
Ons 1ste Span wen 3 uit sewe wedstryde. Ons het hierdie jaar met 'n bouproses begin en speel met 'n baie jong span. Die spansamestelling was slegs een Gr 11 speler, ses tot sewe Gr 10 spelers en die res 0/14 en 0/15 spelers.
Die manne het goeie rekenskap van hulself gegee en deurgaans bly groei. Die hoogtepunt was sekerlik die laaste wedstryd van die 1ste span teen Hoërskool John Vorster toe ons vir 'n skamele 122 uitgeboul was. Tussen beurte was die opdrag eenvoudig: "Wys karakter en veg tot die bittereinde". Ons boul John Vorster toe uit vir 118 en wen met vier lopies in 'n ongelooflike terugvegpoging.